**ZÁPIS č. 4**

**Z RIADNEHO ZASADNUTIA SPRÁVNEJ RADY TASR**

**21. apríla 2016 so začiatkom o 15.00 h**

**Prítomní členovia správnej rady:** Vladimír Masár, Peter Alakša, Ján Sand, Richard Kvasňovský

**Ospravedlnený:** Boris Chovanec- PN

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal predseda rady Vladimír Masár. Konštatoval, že rada je uznášaniaschopná a navrhol program zasadnutia:

**Program:**

1. **Voľba predsedu Správnej rady TASR**
2. **Voľba podpredsedu Správnej rady TASR**
3. **Výročná správa o činnosti a hospodárení TASR za rok 2015**
4. **Rôzne**

**UZNESENIE č. 11/2016:**

Členovia rady schválili program zasadnutia:

Za : 4 Proti: 0 Zdržal sa: 0

**Uznesenie bolo prijaté.**

1. **Voľba predsedu Správnej rady TASR**

Vzhľadom na blížiaci sa termín skončenia funkčného obdobia predsedu Správnej rady Vladimíra Masára-do 27.4. 2016 (viď Zápis č.4/2015) členovia správnej rady v zmysle Rokovacieho poriadku Správnej rady Tlačovej agentúry Slovenskej republiky Článok 1 bod 3 pristúpili k voľbe predsedu rady.

Členovia rady - P. Alakša , J. Sand a R. Kvasňovský sa zhodne vyjadrili k doterajšiemu zodpovednému prístupu p. Masára pri plnení úloh vyplývajúcich z postu predsedu Správnej rady TASR a navrhli, aby pokračoval v tejto pozícii v ďalšom období ( 1 rok) . Zároveň navrhli uznesenie a hlasovali o ňom.

**UZNESENIE č. 12/2016**

SR TASR zvolila Vladimíra Masára do funkcie predsedu Správnej rady TASR počnúc dňom 28.4.2016 na funkčné obdobie 1 roka do 30. 4. 2017.

Za: 3 Proti: 0 Zdržal sa: 1

**Uznesenie bolo prijaté**

Vladimír Masár sa poďakoval za dôveru. Vyslovil presvedčenie, že TASR i naďalej bude dobre fungujúci verejnoprávny pilier a naďalej si zachová vysokú kredibilitu na trhu.

1. **Voľba podpredsedu Správnej rady TASR**

Keďže funkčné obdobie podpredsedu Správnej rady TASR Borisa Chovanca končí 27.4. 2016 (viď Zápis č.4/2015) členovia správnej rady v zmysle Rokovacieho poriadku Správnej rady Tlačovej agentúry Slovenskej republiky Článok 1 bod 3 pristúpili k voľbe podpredsedu rady.

Vladimír Masár navrhol do funkcie podpredsedu SR TASR Borisa Chovanca a dal o tomto návrhu hlasovať.

**UZNESENIE č. 13/2016:**

SR TASR zvolila Borisa Chovanca do funkcie podpredsedu počnúc dňom 28.4.2016 na funkčné obdobie 1 rok - do 30. 4 .2017.

Za: 4 Proti: 0 Zdržal sa: 0

**Uznesenie bolo prijaté**

1. **Výročná správa o činnosti a hospodárení TASR za rok 2015**

 Predseda Správnej rady TASR požiadal generálneho riaditeľa, aby odprezentoval Výročnú správu o činnosti a hospodárení TASR za rok 2015,ktorá bola zaslaná členom rady 8. apríla 2016.

 Generálny riaditeľ PhDr. Rezník vo svojej prezentácii zosumarizoval vybrané fakty za rok 2015 :

- TASR formálne ukončila implementačnú etapu svojho projektu Digitalizácia archívov TASR. Digitalizácia archívov TASR z prostriedkov Európskej únie sa uskutočnila v rámci operačného programu Informatizácia spoločnosti, Prioritná os 2 - Rozvoj pamäťových a fondových inštitúcií. V hodnotenom období pokračovali intenzívne práce na sprístupňovaní zdigitalizovaných obsahov a popise metadát. Výsledkom sa stalo moderné vyhľadávacie webové rozhranie vtedy.tasr.sk, ktoré poskytuje náhľady zdigitalizovaného archívu s počtom vyše 1 300 000 jednotiek. Praktickým vyústením procesu digitalizácie je web vtedy.sk, ktorý prináša kolekcie fotografií z archívu spolu s aktualizačnými článkami. Web si nachádza svoju klientelu prostredníctvom sociálnych sietí a jeho návštevnosť i v synergii s webmi teraz.sk neustále rastie.

- TASR za rok 2015 vydala 276 351 slovných, obrazových, foto a video materiálov

- V závere roka pokračovala v príprave prvého spravodajského verejnoprávneho webu v angličtine s názvom newsnow.sk, ktorý bude príspevkom TASR k blížiacemu sa predsedníctvu Slovenska v Rade Európskej únie

- Správy zo sociálnych sietí a ich pokrývanie. TASR vytvorila inkubátor pre vývoj monitorovania sociálnych sietí. Prvý výsledok TASR prezentovala na jedinečnej aplikácii Politici na Facebooku, Zahraničie na Twitteri, ktorý je súčasťou webu Teraz.sk. Tento inkubátor je potrebné ďalej rozvíjať a v primeranej podobe preklápať do produkcie TASR.

 - TASR pokračovala v napĺňaní Memoranda o spolupráci s UNESCO. Redaktori TASR navštívili centrálu UNESCO. Počet informácií o tejto inštitúcií a aktivitách slovenskej delegácie významne stúpol. Web teraz.sk zriadil samostatnú zložku Unesco a veda

- TASR splnila všetky podmienky zmluvy č. MK- 1/2015/M o poskytovaní služieb vo verejnom záujme podľa § 3 ods. 5 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov, ktorú uzavrela s Ministerstvom kultúry Slovenskej republiky a Dodatku č. 1 ev. č.: MK - 67/2015/M.

- TASR zabezpečovala úlohy stanovené zákonom nepretržite počas celého roka. Informácie boli vydávané v jednotlivých servisoch TASR, uchovávané v archívoch TASR a sprístupňované verejnosti.

- Na [www.tasr.sk](http://www.tasr.sk) i na [www.teraz.sk](http://www.teraz.sk) sa denne sprístupňujú najaktuálnejšie správy z domáceho diania, zahraničia, ekonomiky a športu, kultúry, exportný servis, školské správy, téma tasr i špeciálne webové podstránky k významným udalostiam s kompletnou tematickou ponukou informácií pre verejnosť. K správam TASR vydáva fotografie i videá. V roku 2015 agentúra zverejnila na teraz.sk a tasr.sk 38 344 správ a 39 108 fotografií

- Tablet.TV priniesla v uplynulom roku spolu 1 447 relácií a 370 živých prenosov. Stala sa rešpektovanou značkou, ktorá si hlavne v politickom kontexte získala dobrú povesť

- Úsek informačných technológií. Generálny riaditeľ sa pri prezentácii činnosti TASR za minulý rok venoval aj zložitej situácii v oblasti redakčného systému a jeho podpory. Ide o zastaraný systém, ktorý nie je spoľahlivý a je potrebné ho stabilizovať. Koncom roka začali rokovania o jeho technologickom upgrade.

- Personálna politika. Stabilita redakčných tímov bola charakteristickým znakom personálnej politiky aj v r. 2015. Koncom roku sa významne zlepšilo pracovné podmienky a spokojnosť zamestnancov presťahovaním sa TASR do nových priestorov.

- Obchod a marketing. V roku 2015 v TASR pokračoval trend nárastu tržieb z predaja vlastných výkonov a tovarov. Celkové tržby v roku 2015 boli v porovnaní s rokom 2014 vyššie o 29,85 %. Tento výsledok bol dosiahnutý nárastom tržieb vo všetkých kľúčových segmentoch  okrem stagnujúcich až klesajúcich tržieb z reklamy. Na ďalšom náraste tržieb sa okrem spravodajstva ako základného produktu TASR podieľali aj online monitoring WebReport a zvyšovanie atraktivity a okamžitej dostupnosti spravodajstva cez mobilné aplikácie.

- Hospodárenie TASR za rok 2015 sa skončilo so ziskom 303.076,33 eur. Generálny riaditeľ navrhol Správnej rade zúčtovať nevysporiadanú čiastku hospodárenia z minulých rokov vo výške 140.154,45 eur. Zvyšných 162.921,88 eur prejde do rezervného fondu.

 Predseda Správnej rady TASR V.Masár poďakoval generálnemu riaditeľovi a otvoril rozpravu.

V rámci diskusie sa členovia SR TASR veľmi pozítívne vyjadrili k plusovému výsledku hospodárenia, ktorý prispel k navýšeniu vlastných zdrojov krytia majetku a tým k zlepšeniu finančnej situácie TASR a jej schopnosti zabezpečiť v ďalšom období všetky úlohy, ktoré jej vyplývajú zo zákona. .
      Správna rada sa zaoberala aj výsledkom nezávislého auditu. Účtovná uzávierka podľa neho poskytuje vo všetkých významných súvislostiach pravdivý a verný obraz finančnej situácie TASR k 31. decembru 2015 a výsledku jej hospodárenia za rok končiaci k uvedenému dátumu v súlade so zákonom o účtovníctve.

P.Alakša navrhol v rámci celého materiálu zjednotiť používanie názvu Tlačovej agentúry Slovenskej republiky (TASR) a  v tabuľkách v sekcii Obchod a marketing neuvádzať eurá za jednotlivé mesiace, ale až v sumárnom vyjadrení (Total).

Po ukončení rozpravy predniesol predseda Správnej rady TASR najskôr návrh na uznesenie k vysporiadaniu výsledku hospodárenia minulých rokov.

 **UZNESENIE č. 14/2016**

**Zabezpečením navýšenia výnosov v roku 2015 skončila TASR s plusovým hospodárskym výsledkom vo výške 303 076 Eur čo prispelo k navýšeniu vlastných zdrojov krytia majetku a tým k zlepšeniu finančnej situácie TASR a jej schopnosti zabezpečiť v ďalšom období úlohy, ktoré jej vyplývajú zo zákona.**

Vzhľadom na plusový hospodársky výsledok za rok 2015 Správna rada TASR súhlasí s rozdelením zisku po zdanení vo výške 303 076,33 EUR nasledovne:

- sumu vo výške 140 154,45 EUR zúčtovať s  nevysporiadaným výsledkom

 hospodárenia minulých rokov

- sumu vo výške 162 921,88 EUR v zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov previesť do rezervného fondu.

Za : 4 Proti: 0 Zdržal sa: 0

**Uznesenie bolo prijaté.**

 Predseda rady predniesol návrh na Stanovisko Správnej rady TASR k vyhodnoteniu plnenia hlavných úloh TASR podľa paragrafu 5, ods. 11, písmeno c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov a dal o ňom hlasovať.

**UZNESENIE č. 15/2016:**

Správna rada TASR prerokovala a schválila Stanovisko Správnej rady TASR k vyhodnoteniu plnenia hlavných úloh TASR podľa paragrafu 5, ods.11, písmeno c, zákona č. 385/2008 Z. z. o Tlačovej agentúre Slovenskej republiky

Za:4 Proti:0 Zdržal sa: 0

 **Uznesenie bolo prijaté.**

Následne dal predseda Správnej rady TASR hlasovať o schválení  Výročnej

 správy o činnosti a hospodárení TASR za rok 2015 ako o celku.

**UZNESENIE č. 16/2016**

 Správna rada Tlačovej agentúry Slovenskej republiky **prerokovala a  po zapracovaní pripomienok schválila** Výročnú správu o  činnosti a  hospodárení Tlačovej agentúry Slovenskej republiky za rok 2015, predloženú generálnym riaditeľom PhDr. Jaroslavom Rezníkom a  poveruje predsedu Správnej rady TASR Ing. Vladimíra Masára , aby ju predložil Národnej rade Slovenskej republiky.

Za: 4 Proti: 0 Zdržal sa: 0

**Uznesenie bolo prijaté.**

1. **Rôzne**

Členovia správnej rady sa dohodli na termíne ďalšieho zasadnutia 25. 5. 2016 (streda) o 15,00 h.

Bratislava 21. 4. 2016

Zapísal: V. Masár v. r.

Predseda správnej rady TASR